אלכסנדר אניוקוב

אלכסנדר גנאדייביץ' אניוקוב (ברוסית: Александр Геннадьевич Анюков; נולד ב-28 בספטמבר 1982 בסמרה) הוא כדורגלן עבר רוסי, חבר במטה האימון של זניט סנקט פטרבורג.

אניוקוב נחשב לאחד משחקני ההגנה הטובים ביותר בכדורגל הרוסי. היה שיאן ההופעות של זניט במפעלים האירופיים עם 106 הופעות.

קריירת משחק

קריירת מועדונים
אניוקוב החל לשחק במסגרת בית ספר לכדורגל בסמרה כבר בגיל 6. בשנת 2000 הוא הצטרף למועדון הרוסי קריליה סובטוב סמרה, והחל לשחק בקבוצת המילואים של המועדון במסגרת הליגה הרוסית השנייה. אניוקוב הפגין כישרון כאשר שיחק בקבוצת המשנה, וזוהה על ידי אלכסנדר טרחנוב, מאמן הקבוצה הבוגרת.

עוד באותה שנה צורף אניוקוב על ידי טרחנוב לקבוצה הבוגרת של סמרה, וערך את הופעת הבכורה שלו בליגת העל הרוסית באוקטובר אותה שנה, במשחק מול זניט סנקט פטרבורג. בשלוש עונותיו הראשונות בסמרה היה אניוקוב בעיקר שחקן ספסל וקיבל הופעות משחק מועטות, אך בעונת 2003 הוא הפך לשחקן חשוב בהגנת הקבוצה ופתח בקביעות בהרכב שלה. ב-2004 הוא הגיע עם סמרה להישגים הטובים ביותר עמה - מקום שלישי בליגה הרוסית והעפלה לגמר הגביע הרוסי.

ביולי 2005, באמצעה של העונה ברוסיה, עבר אניוקוב לזניט סנקט פטרבורג, וגם שם היה שחקן מפתח בהגנת הקבוצה. בעונת 2007 הוא פתח בהרכב כמעט בכל משחקיו, וסייע לזניט לזכות לראשונה בתולדותיה באליפות רוסיה. בעונת  הוא היה שותף מרכזי גם לזכיית זניט בגביע אופ"א, ובעונה שלאחר מכן השתתף עמה לראשונה בקריירה בליגת האלופות. אניוקוב נבחר שש פעמים רצופות לרשימת הכדורגלנים הטובים של העונה של התאחדות הכדורגל הרוסית, בין עונות 2005 ו-2010.

ב-2009 החל אניוקוב לכהן כקפטן של זניט סנקט פטרבורג, לאחר עזיבתו של אנטולי טימושיוק. הוא הוביל כקפטן את זניט לזכייה בדאבל של אליפות רוסיה והגביע הרוסי ב-2010. בינואר 2018 הועבר לקבוצת הבת זניט-2 סנקט פטרבורג, אך הוחזר להרכב הקבוצה העיקרית באוגוסט 2018 ומונה לקפטן הקבוצה יחד עם ברניסלב איבנוביץ'.

ביוני 2019 הודיע על פרישה ממשחק בזניט סנקט פטרבורג והוא צורף לצוות האימון של הקבוצה למשך זמן קצר. ביולי אותה שנה החליט לשחק עוד עונה אחת והושאל לקבוצת ילדותו קריליה סובייטוב סמרה, עמה חתם על חוזה לשנה. את הופעת הבכורה המחודשת במדי קריליה סובייטוב ערך במחזור הפתיחה של הליגה, במשחק נגד צסק"א מוסקבה, ב-14 ביולי 2019. במרץ 2020 מונה קפטן הקבוצה. במאי 2020 הודיע על פרישתו הסופית ממשחק פעיל וחזר לצוות האימון של זניט.

נבחרת לאומית
אניוקוב משחק בנבחרת הלאומית של רוסיה מאז שנת 2004, עוד כאשר היה שחקנה של קריליה סובטוב סמרה. הטורניר הגדול הראשון שבו נכלל בסגל הנבחרת היה יורו 2004, שבו הודחה רוסיה כבר בשלב הבתים. ב-8 ביוני 2005 הוא הבקיע את שערו הראשון במדי הנבחרת, במשחק ידידות מול נבחרת גרמניה. אניוקוב לא הצליח להעפיל עם הנבחרת למונדיאל 2006.

במהלך מוקדמות יורו 2008 היה אניוקוב המגן הימני הפותח הקבוע של רוסיה, תחת המאמן חוס הידינק. הוא סייע לנבחרתו להעפיל לאליפות אירופה על חשבונה של אנגליה. גם בטורניר היורו עצמו פתח אניוקוב בהרכב בכל משחקיה של נבחרת רוסיה, והיה שותף להישג השיא בתולדותיה - העפלה לחצי הגמר, שם הפסידה 0–3 לנבחרת ספרד. אניוקוב המשיך לפתוח במדי נבחרת רוסיה בקביעות גם במשחקי המוקדמות למונדיאל 2010, אך לא הצליח להעפיל עם הנבחרת לטורניר.

תארים

כשחקן
קריליה סובטוב סמרה
 הגביע הרוסי: סגנות ב-2004
זניט סנקט פטרבורג
 אליפות רוסיה: 2007, 2010, 2011/2012, 2014/2015, 2018/2019
 הגביע הרוסי: 2010, 2016
 גביע אופ"א: 2008
 הסופר קאפ האירופי: 2008
תארים אישיים
 רשימת הכדורגלנים הטובים של העונה של התאחדות הכדורגל הרוסית: 2005, 2006, 2007, 2008, 2009, 2010

קישורים חיצוניים

 דף השחקן באתר זניט סנקט פטרבורג
 דף השחקן באתר קריליה סובטוב סמרה

הערות שוליים



כדורגלנים רוסים
מגני כדורגל רוסים
סמרה: כדורגלנים
כדורגלני קריליה סובייטוב סמרה
כדורגלני זניט סנקט פטרבורג
כדורגלני נבחרת רוסיה
כדורגלני יורו 2004
כדורגלני יורו 2008
כדורגלני יורו 2012
רוסים שנולדו ב-1982